पटना । इतिहास कए नब दलान भेट गेल । बेली रोड पर बनल बिहार अंतरराष्ट्रीय संग्रहालय कए मुख्यमंत्री नीतीश कुमार लोकार्पण क देलथि । फिलहाल सिर्फ ओरिएंटेशन आ चिल्ड्रेन गैलरी लोक लेल उपलब्ध भेल अछि मुदा अगिला छह माह मे इ पूर्ण रूप स तैयार भ जाएत। 10 मे स आठ गैलरी क निर्माण चलि रहल अछि। लोकार्पण समारोह लेल बिहार म्यूजियम कए नब कनियां जेकां सजाउल गेल अछि। बेली रोड पर 13. 5 एकड़ जमीन मे करीब 500 करोड़ क लागत स एकर निर्माण भ रहल अछि । एकर आर्किटेक्चर अंतरराष्ट्रीय स्तर क अछि, जाहि में काफी मात्रा में स्टील क इस्तेमाल कैल जा रहल अछि । बिहार सरकारक एहि मेगा प्रोजेक्ट कए रिकॉर्ड समय मे तैयार कैल गेल अछि। अक्टूबर 2013 स बिहार म्यूजियम क निर्माण शुरू कैल गेल छल । कला आ संस्कृति विभाग क प्रधान सचिव विवेक सिंह क कहब अछि जे करीब छह माह मे संग्रहालय अपन पूरा आकार पाबि लेत । एखन इ भोर साढ़े दस स सांझ साढ़े चारि बजे तक खुलल रहत व्यस्क कए 50 आ छात्र कए 25 टका क टिकट लागत।
 ओरिएंटेशन गैलरी : एहि ठाम म्यूजियम मे प्रदर्शित धरोहर क झलक भेटत ।
 चिल्ड्रेन गैलरी : एहि ठाम ऑडियो-वीडियों प्रेजेंटेशन क जरिए बच्चा लेल इतिहास आधारित कईटा रोचक खेल होएत। 'खेल-खेल मे करो और सीखो' क तर्ज पर एकर निर्माण कैल गेल अछि ।
 सांस्कृतिक गैलरी : एहि ठाम बिहार क संस्कृति क खुशबू खींच लेत। बिहार मे रचल बसल संस्कृति क इंद्रधनुषी छटा आगंतुक कए लोक संस्कृति स रूबरू कराउत ।
 क्षेत्रीय आर्ट गैलरी : एहि ठाम बिहार क विभिन्न लोक कला जेना मिथिला पेंटिंग, सुजनी, टिकुली आर्ट आ सिक्की आर्ट कए प्रदर्शित कैल जाएत।
 डायस्पोरा गैलरी : एहि ठाम वैदिक काल स ल कए आइ धरिक महापुरुष क चित्र आ हुनकर परिचय लगाउल जाएत।
 हिस्ट्री गैलरी : एहि ठाम तीन अलग-अलग गैलरी होएत। 6ठीं शताब्दी ईसा पूर्व स लकए 12वीं शताब्दी तक क विभिन्न काल आ संस्कृति क झलक भेटत । 